arabesk
        
         (ornamentikk)
Store norske leksikon,Kunst og estetikk,Arkitektur og landskap,Bygningsdeler
Arabesk er en type ornamenter som er påvirket av orientalsk stil. Arabesk er ikke knyttet til et bestemt materiale, den kan være malt, tegnet, skåret i tre, hugd i stein, lagt i mosaikk eller vevd.
Arabesk er i sin orientalske form et rent geometrisk flateornament, oftest med entrelacs, spesielt kjent fra islamsk kunst, hvor fremstillingen av levende vesener er forbudt. I europeisk stilhistorie kjennes arabesk fra senantikken, sannsynligvis oppstått som en blanding av den antikke akantusranke, entrelacmotiver og orientalsk geometrisk ornamentikk.Navnet oppsto i 1500-tallets Italia (Venezia), som fikk denne ornamentikken fra Spania, hvor den egentlige arabesk eller mauresk må antas å ha utviklet seg. Under renessansen, barokk og régence var arabesk et av ornamentstikkernes yndlingsmotiver. Den ble i denne periode brukt som flatedekor på vegger, gulv, møbler og i bokkunsten, foruten at den influerte tekstilkunsten i Spania, Italia og Frankrike, som alltid hadde brukt orientalske motiver. Les mer i Store norske leksikon mauresk ornamenter islamsk kunst og arkitektur entrelac